ท.ทหารอดทน

ท.ทหารอดทน เป็นสตูดิโออัลบั้มชุดที่ 4 ของวงคาราบาว ออกวางจำหน่ายในปลายปี พ.ศ. 2526 ในรูปแบบแผ่นเสียง และ เทปคาสเซ็ท โดยเป็นอัลบั้มชุดสุดท้ายที่ออกภายใต้สังกัดอโซน่า และ เป็นอัลบั้มแรกที่ได้ เป้า - อำนาจ ลูกจันทร์ และ รัช - ไพรัช เพิ่มฉลาด เข้ามาเป็นสมาชิกใหม่ในวง ในตำแหน่งมือกลอง และ มือเบสตามลำดับ

หลังวงคาราบาวประสบความสำเร็จกับอัลบั้มวณิพก เมื่อช่วงต้นปี ทางวงก็เริ่มมีปัญหากับอโซน่าต้นสังกัด เรื่องห้องอัด ที่อโซน่าไม่ยอมให้คาราบาวไปบันทึกเสียงที่ห้องบันทึกเสียงศรีสยาม อัลบั้มชุดนี้จึงเป็นชุดสุดท้ายที่ออกกับค่ายอโซน่า โดยทางวงได้พบกับนักดนตรีฝีมือดีหลายคนในห้องบันทึกเสียงอโซน่า อัลบั้มนี้จึงมีสมาชิกใหม่เพิ่มเข้ามาอีก 2 คน คือ อำนาจ ลูกจันทร์ - มือกลอง และ ไพรัช เพิ่มฉลาด - มือเบส นอกจากนี้ยังได้ เทียรี่ เมฆวัฒนา ดารานายแบบซึ่งมีผลงานเพลงร่วมกับ ไพจิตร อักษรณรงค์ มาร่วมร้องประสานเสียง , ร่วมเล่นกีตาร์ และ อ.ธนิสร์ ศรีกลิ่นดี มาเล่นแซ็กโซโฟนและคลาริเน็ตเป็นแบ็คอัพ และ ร่วมทัวร์คอนเสิร์ตกับทางวงด้วย โดยเฉพาะเทียรี่ที่ต้องเป็นมือกีตาร์แทน เล็ก - ปรีชา ชนะภัย ที่ต้องไปทัวร์คอนเสิร์ตกับวงเพรสซิเดนท์ ที่ สหรัฐอเมริกา ก่อนที่ทั้งสองคนจะกลายเป็นสมาชิกของคาราบาวในอัลบั้มชุดต่อมา

อัลบั้มนี้มีบทเพลงที่ได้รับความนิยมอย่างมาก คือเพลง คือเพลง ท.ทหารอดทน แต่กลับถูก คณะกรรมการบริหารวิทยุกระจายเสียงและวิทยุโทรทัศน์ (กบว.) สั่งห้ามออกอากาศตามสื่อต่าง ๆ ในเวลาต่อมา เพราะมีเนื้อหาพาดพิงเกี่ยวกับทหารในท่อนที่ร้องว่า ดาวเดือนลอยเกลื่อนท้องฟ้ายิงให้ตกลงมาติดบ่าได้สบาย โดย พลเอก อาทิตย์ กำลังเอก ผบทบ. ในขณะนั้นเป็นตัวแทนของ กบว. สั่งแบนเพลงนี้ตามสื่อของทหารทั้งหมด และ เพลง ทินเนอร์ ที่ถูกกบว. สั่งห้ามออกอากาศตามสื่อต่าง ๆ เช่นเดียวกัน เพราะเหตุผลเรื่องยาเสพติด นอกจากนั้นยังมีเพลง ตุ๊กตา ที่ร้องโดย แอ๊ด - ยืนยง โอภากุล และ คนเก็บฟืน ที่ร้องโดย เล็ก - ปรีชา ชนะภัย ทำให้ประสบความสำเร็จทางยอดขายอย่างสูง ส่งผลให้ทางวงได้เล่นเป็นดารารับเชิญในภาพยนตร์วัยรุ่นเรื่อง ปล.ผมรักคุณ นำแสดงโดย ลิขิต เอกมงคล พร้อมกับวงเพรสซิเดนท์อีกด้วย

ปี พ.ศ. 2546 อัลบั้มนี้ถูกนำมาปรับปรุงคุณภาพเสียงด้วยระบบดิจิตัล และนำกลับมาวางจำหน่ายใหม่โดยวอร์นเนอร์ มิวสิก ไทยแลนด์

รายชื่อเพลง 

 เชิงอรรถ 
 เพลงที่ถูกขีดเส้นทับ คือเพลงที่ถูก คณะกรรมการบริหารวิทยุกระจายเสียงและวิทยุโทรทัศน์ (กบว.) สั่งห้ามออกอากาศตามสื่อต่าง ๆ

สมาชิกภายในวง 
 ยืนยง โอภากุล (แอ๊ด) :กีตาร์ , ร้องนำ , ร้องประสาน , ฮาร์โมนิก้า
 กีรติ พรหมสาขา ณ สกลนคร (เขียว) : กีตาร์  ,ร้องประสาน
 ปรีชา ชนะภัย (เล็ก) : กีตาร์โซโล่ , ร้องนำ , ร้องประสาน
 อำนาจ ลูกจันทร์ (เป้า) : กลอง , คองก้า
 ไพรัช เพิ่มฉลาด (รัช) : เบส , ร้องประสาน

นักดนตรีอื่นที่ร่วมงาน
 เทียรี่ เมฆวัฒนา : ร้องประสาน
 อ.ธนิสร์ ศรีกลิ่นดี : แซกโซโฟน , คลาริเน็ต
 พงษ์เทพ กระโดนชำนาญ : ฟลุต
 จิตรกร บัวเนียม : แอคคอร์เดียน
 เอนก รุ่งเรือง  : เปียโน

เกร็ด 
 หลังจากอัลบั้มชุดนี้วางจำหน่ายออกไปได้ระยะหนึ่ง ก็มีภาพยนตร์ ท.ทหารอดทน ตามออกมาด้วยเช่นกันในปี 2527 กำกับโดย อิ๊ด ศุภักษร โดยเพลง ท.ทหารอดทน , คนเก็บฟืน ได้ถูกนำไปใช้ประกอบภาพยนตร์เรื่องนี้อีกด้วย
 เพลง สวรรค์บ้านนา เป็นเพลงประกอบภาพยนตร์เรื่อง สวรรค์บ้านนา ซึ่งกำกับโดย สุรสีห์ ผาธรรม โดย แอ๊ด คาราบาว ได้ร่วมแสดงในภาพยนตร์เรื่องนี้ร่วมกับ คาราบาว ด้วย
 เพลง คนนิรนาม เป็นเพลงที่ทางวงใช้แสดงในฉากหนึ่งของภาพยนตร์เรื่อง เสียงเพลงแห่งเสรีภาพ ในปี พ.ศ. 2528  โดยมี พงษ์เทพ กระโดนชำนาญ ร่วมเล่นเพลงนี้ในภาพยนตร์ด้วย
 เพลง ผู้เฒ่า ได้ถูกนำมาทำดนตรีใหม่สไตล์เร้กเก้ ในอัลบั้ม รวมเพลงคาราบาว ในปี พ.ศ. 2528
 เพลง กลิ่นรวงทอง ได้ถูกนำมาขับร้องใหม่ในอัลบั้มเดี่ยวของแอ๊ด คาราบาว ก้นบึ้ง เมื่อปี พ.ศ. 2533

การจัดจำหน่าย

แหล่งข้อมูลอื่น 
 ปกเทป , ซีดี อัลบั้ม ท.ทหารอดทน
 ฟังเพลงจากอัลบั้ม ท.ทหารอดทน เต็มอัลบั้ม

ดูเพิ่ม 
 คาราบาว

อัลบั้มเพลงของคาราบาว
อัลบั้มเพลงในปี พ.ศ. 2526
อัลบั้มเพลงไทยสากล